Уладзімір Антонавіч расказваў далей. Акрамя рыбнай лоўлі гаспадарка займаецца яшчэ многімі відамі дзейнасці. У іх ліку – вядзенне лясной гаспадаркі, паляўнічай, аказанне турыстычных паслуг, гасцінічнага комплексу, нарыхтоўка журавін, грыбоў… Баравікоў маленькіх, адзін у адзін, на першае кастрычніка нарыхтавалі 254 кілаграмы, журавін – шэсць тон. З іх чатыры тоны – уласнымі сіламі. Уся гэтая прадукцыя паступае ў магазіны і кропкі грамадскага харчавання НП “Белавежская пушча”. А вось рыба рэалізуецца насельніцтву, паступае ў гандаль Івацэвіцкага райста, адгружаецца па папярэдніх заказах на ААТ “Івацэвічдрэў”, “Пінскдрэў”, на Баранавіцкую птушкафабрыку, на малочны завод… Геаграфія паставак – Івацэвіцкі, Пінскі, Баранавіцкі, Камянецкі і іншыя раёны Брэсцкай вобласці, некаторыя раёны Мінскай вобласці.